มันนี่ทูเดย์
กสิกรไทยแจงพร้อมเพย์
28 ก.ค. 2559

กสิกรไทยแจงพร้อมเพย์
นายปรีดี ดาวฉาย กรรมการผู้จัดการ ธนาคารกสิกรไทย ชี้แจงกรณีมีลูกค้าร้องเรียนว่าได้รับเอสเอ็มเอสยืนยันการผูกบัญชีพร้อมเพย์กับกสิกรไทยทั้งที่ไม่ได้สมัครว่า ขอยืนยันว่าธนาคารไม่มีนโยบายสมัครลงทะเบียนผูกบัญชีพร้อมเพย์ให้ลูกค้า แต่คาดว่าเหตุเกิดจากลูกค้าแสดงความจำนงในช่วงที่ให้ลงทะเบียนพร้อมเพย์ล่วงหน้าวันที่ 1-14 ก.ค.ที่ผ่านมา และเมื่อเปิดรับลงทะเบียนอย่างเป็นทางการตั้งแต่วันที่ 15 ก.ค. ธนาคารได้ทยอยส่งเอสเอ็มเอสยืนยันให้ลูกค้า ซึ่งอาจสวนทางกับคำขอยกเลิกการลงทะเบียนที่ยังมาไม่ถึง
ปั๊มยอดขายช่วยเอสเอ็มอี
ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) ร่วมกับสำนักงานส่งเสริมวิสาหกิจขนาดกลางและขนาดย่อม (สสว.) สมาคมมิตรภาพไทย-กัมพูชา บริษัท เอ็ม บี เค และบริษัท เอฟเอ็น แฟคตอรี่ เอาท์เลท จัดพื้นที่จำหน่ายสินค้าในห้างและร้านค้าให้ผู้ประกอบการเอสเอ็มอี รวมทั้งจะพาเอสเอ็มอีไปจำหน่ายสินค้าในกัมพูชา ลาว และเมียนมา ช่วงไตรมาส 3 และ 4 ของปีนี้ด้วย